Теодор Траянов
Полонеза

chitanka.info

Защо прекъсна? Нежните ръце,

насън отнети на Психея,

защо отпуснаха се уморени?

Тук вихрове на пламенно сълце,

от скръб и щастие родени,

в едничка реч бих искал да излея.

Да кажат смело в тоя чакан миг

клавишите, тъй горестно смълчани,

какво таи, изгубен в мрак и рани,

на радостта невидения лик!

Да трепнат милиони корди,

сърца, опънати над бездна!

Да блесне волята железна

в хармониите горди

на млъкнали вълни!

И в свойта яростна стихия

скръбта ми сили ще намери

сълза последна да изтрие!

Психея! Твоя ръст трепери!

Почни! Сред вихрове почни!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.